1. IEDAĻA MĒRĶIS, ATBILDĪGĀS PERSONAS, TREŠO PERSONU INFORMĀCIJA, EKSPERTU ZIŅOJUMI UN KOMPETENTO IESTĀŽU APSTIPRINĀJUMS Šajā iedaļā sniegta informācija par personām, kas ir atbildīgas par ES izaugsmes vērtspapīru apraksta saturu. Šīs iedaļas mērķis ir nodrošināt pārliecību ieguldītājiem par prospektā izklāstītās informācijas precizitāti. Turklāt šajā iedaļā ir sniegta informācija par piedāvājumā iesaistīto personu interesēm, kā arī par piedāvājuma iemesliem, ieņēmumu izlietojumu un piedāvājuma izdevumiem. Šajā iedaļā ir arī sniegta informācija par ES izaugsmes prospekta vērtspapīru apraksta juridisko pamatu un tā apstiprinājumu, ko sniegusi kompetentā iestāde.

1.1. punkts Norāda informāciju par visām personām, kas atbild par vērtspapīru aprakstā sniegto informāciju vai tās daļām, pēdējā gadījumā šīs daļas norāda. Ja šīs personas ir fiziskas personas, tostarp emitenta pārvaldes, vadības vai uzraudzības struktūru locekļi, norāda viņu vārdus, uzvārdus un amatus; ja šīs personas ir juridiskas personas, norāda nosaukumu un juridisko adresi.

1.2. punkts Par vērtspapīru aprakstu atbildīgo personu deklarācija, ka vērtspapīru aprakstā iekļautā informācija, cik viņām zināms, atbilst faktiem un ka vērtspapīru aprakstā nav izlaists nekas, kas var ietekmēt tā nozīmi. Attiecīgā gadījumā par vērtspapīru apraksta konkrētām daļām atbildīgo personu deklarācija, ka vērtspapīru apraksta konkrētajās daļās iekļautā informācija, cik viņām zināms, atbilst faktiem un ka vērtspapīru apraksta konkrētajās daļās nav izlaists nekas, kas var ietekmēt to nozīmi.

1.3. punkts Ja vērtspapīru aprakstā ir iekļauts kādas personas, kuru uzskata par ekspertu, izteikums vai ziņojums, par minēto personu norāda šādas ziņas: a) vārds, uzvārds; b) darbavietas adrese; c) kvalifikācija; d) būtiska interese par emitentu, ja tāda ir. Ja izteikums vai ziņojums ir sagatavots pēc emitenta pieprasījuma, norāda, ka šāds izteikums vai ziņojums ir iekļauts vērtspapīru aprakstā, ar tās personas piekrišanu, kas prospekta vajadzībām ir apstiprinājusi vērtspapīru apraksta attiecīgās daļas saturu.

1.4. punkts Ja informācija ir iegūta no trešās personas, tad apstiprina, ka šī informācija ir precīzi atveidota un ka, cik emitentam ir zināms un ciktāl viņš par to var pārliecināties, iepazīstoties ar šīs trešās personas publicēto informāciju, nav izlaists neviens fakts, kura rezultātā šī atveidotā informācija būtu neprecīza vai maldinoša. Turklāt norāda informācijas avotu(-us).

1.5. punkts Iekļauj paziņojumu, ka: a) šo [vērtspapīru aprakstu/prospektu] ir apstiprinājis(-usi) [ievietojiet kompetentās iestādes nosaukumu], esot kompetentās iestādes statusā saskaņā ar Regulu (ES) 2017/1129; b) [kompetentās iestādes nosaukums] apstiprina tikai šo [vērtspapīru aprakstu/prospektu] kā tādu, kas atbilst pilnīguma, saprotamības un konsekvences standartiem, kuri noteikti ar Regulu (ES) 2017/1129; c) šāds apstiprinājums nebūtu jāuzskata par apstiprinājumu emitentam, kas ir šā [vērtspapīru apraksta/prospekta] priekšmets; d) ieguldītājiem būtu pašiem jāveic novērtējums attiecībā uz to, vai ir piemēroti ieguldīt vērtspapīros; kā arī e) šis [vērtspapīru apraksts/prospekts] ir sagatavots kā daļa no ES izaugsmes prospekta saskaņā ar Regulas (ES) 2017/1129 15. pantu.

1.6. punkts Emisijā/piedāvājumā iesaistītu fizisku un juridisku personu intereses Sniedz aprakstu par jebkurām interesēm, arī konfliktējošām interesēm, kas ir būtiskas emisijai/piedāvājumam, sniedzot sīkākas ziņas par iesaistītajām personām un interešu būtību.

1.7. punkts Norāda piedāvājuma iemeslus, ieņēmumu izlietojumu un emisijas/piedāvājuma izdevumus.

1.7.1. punkts Norāda piedāvājuma iemeslus un attiecīgā gadījumā paredzamo tīro ieņēmumu summu, sadalot atbilstoši galvenajiem paredzamajiem izlietojumiem un uzskaitot šo izlietojumu prioritārā secībā. Ja emitents apzinās, ka paredzamie ieņēmumi nebūs pietiekami, lai finansētu visus iecerētos izlietojumus, tad norāda pārējo nepieciešamo līdzekļu summu un avotus. Sīkākas ziņas jāsniedz arī par to ieņēmumu izlietojumu, jo īpaši, ja tos izmanto, lai iegādātos aktīvus, kas nav paredzēti parastajai darījumdarbības gaitai, lai finansētu cita uzņēmuma pārņemšanu vai lai dzēstu, samazinātu vai izpirktu parādsaistības. Norāda tīro ieņēmumu summu un emisijas/piedāvājuma kopējo izmaksu aplēsi.

1.7.2. punkts Paskaidrojums par to, kā ieņēmumi no šī piedāvājuma atbilst reģistrācijas dokumentā aprakstītajai darījumdarbības stratēģijai un stratēģiskajiem mērķiem.

1.8. punkts Papildinformācija

1.8.1. punkts Ja vērtspapīru aprakstā ir minēti ar emisiju saistīti padomnieki, tad norāda, kādā statusā šie padomnieki ir darbojušies.

1.8.2. punkts Norāda pārējo vērtspapīru aprakstā iekļauto informāciju, kuru ir pārbaudījuši vai pārskatījuši apstiprināti revidenti un kuru revidenti ir iekļāvuši ziņojumā. Reproducē šo ziņojumu vai ar kompetentās iestādes atļauju iekļauj tā kopsavilkumu.

2. IEDAĻA APGROZĀMĀ KAPITĀLA PĀRSKATS UN KAPITALIZĀCIJAS UN PARĀDSAISTĪBU PĀRSKATS Atklājot informāciju saskaņā ar šo iedaļu, tiek sniegta informācija par emitenta apgrozāmā kapitāla prasībām un tā kapitalizāciju un parādsaistībām.

2.1. punkts Paziņojums par apgrozāmo kapitālu Emitents paziņo, ka, pēc viņa domām, apgrozāmais kapitāls ir pietiekami liels, lai apmierinātu emitenta pašreizējās vajadzības, vai, ja tas ir nepietiekams, norāda, kā viņš grasās nodrošināt vajadzīgo apgrozāmā kapitāla papildu apjomu.

2.2. punkts Tikai tādi emitenti, kuru tirgus kapitalizācija pārsniedz 200 000 000 EUR. Kapitalizācija un parādsaistības Paziņojums par kapitalizāciju un parādsaistībām (nodalot garantētās un negarantētās, nodrošinātās un nenodrošinātās parādsaistības), kas nav vecāks par 90 dienām, skaitot no dokumenta datēšanas dienas. Termins “parādsaistības” ietver arī netiešas un eventuālas parādsaistības. Ja emitenta kapitalizācijas un parādsaistību stāvoklī notiek būtiskas izmaiņas 90 dienu periodā, sniedz papildu informāciju apraksta veidā par šādām izmaiņām vai atjauninot minētos skaitļus.

3. IEDAĻA RISKA FAKTORI Šīs iedaļas mērķis ir aprakstīt galvenos riskus, kuri ir raksturīgi emitenta vērtspapīriem.

3.1. punkts Būtisko risku apraksts, kas ir raksturīgi piedāvātajiem vērtspapīriem ierobežotā skaitā kategoriju iedaļā, kuras nosaukums ir “Riska faktori”. Sākumā izklāsta visbūtiskākos riska faktorus katrā kategorijā, kas apkopoti novērtējumā, ko veicis emitents vai piedāvātājs, ņemot vērā to negatīvo ietekmi uz emitentu un vērtspapīriem, un to rašanās iespējamību. Riskus apstiprina šā vērtspapīru apraksta saturā.

4. IEDAĻA VĒRTSPAPĪRU NOTEIKUMI Šīs iedaļas mērķis ir izklāstīt vērtspapīru noteikumus, un tajā sniegts sīkāks apraksts par to iezīmēm.

4.1. punkts Informācija par piedāvājamajiem vērtspapīriem.

4.1.1. punkts Apraksta, kāda veida un kategorijas vērtspapīrus piedāvā, tostarp to starptautisko vērtspapīru identificēšanas numuru (ISIN).

4.1.2. punkts Norāda tiesību aktus, saskaņā ar kuriem vērtspapīri ir izveidoti.

4.1.3. punkts Norāda, vai šie vērtspapīri ir vārda vērtspapīri vai uzrādītāja vērtspapīri un vai vērtspapīri ir sertifikāta veidā vai dematerializēti. Ja vērtspapīri ir dematerializētā formā, iekļauj tās juridiskās personas nosaukumu un adresi, kas atbild par uzskaites veikšanu.

4.1.4. punkts Vērtspapīru emisijas valūta.

4.1.5. punkts Sniedz ziņas par tiesībām, kas ir saistītas ar vērtspapīriem, ieskaitot visus šo tiesību ierobežojumus, kā arī par šo tiesību realizēšanas procedūru. a) Tiesības saņemt dividendes: i) noteikts(-i) datums(-i), kurā(-os) šīs tiesības stājas spēkā; ii) termiņš, pēc kura beigām tiesības saņemt dividendes tiek zaudētas, un ziņas par personu, kas tā rezultātā ir labuma guvēja; iii) ierobežojumi dividenžu saņemšanai un procedūras attiecībā uz nerezidentiem akcionāriem; iv) dividenžu lielums vai tā aprēķina metode, maksājumu regularitāte un kumulatīvais vai nekumulatīvais raksturs; b) balsstiesības; c) pirmpirkuma tiesības piedāvājumos parakstīties uz vienas un tās pašas kategorijas vērtspapīriem; d) tiesības uz emitenta peļņas daļu; e) tiesības uz iespējamā atlikuma daļu likvidācijas gadījumā; f) izpirkšanas noteikumi; g) konvertēšanas noteikumi.

4.1.6. punkts Jaunu emisiju gadījumā sniedz ziņas par rezolūcijām, atļaujām vai apstiprinājumiem, uz kuru pamata attiecīgie vērtspapīri ir vai tiks izveidoti un/vai emitēti.

4.1.7. punkts Emisijas datums (vērtspapīriem, kas nav pašu kapitāla vērtspapīri) vai – jaunu emisiju gadījumā – paredzamo vērtspapīru emisijas datums.

4.1.8. punkts Dara zināmus visus vērtspapīru pārvedamības ierobežojumus.

4.1.9. punkts Brīdinājums par to, ka ieguldītāja dalībvalsts un emitenta reģistrācijas valsts nodokļu tiesību akti var ietekmēt no vērtspapīriem gūtos ienākumus. Informācija par vērtspapīriem piemērojamo nodokļu režīmu, ja ierosinātais ieguldījums piesaista nodokļu režīmu, kas ir specifisks minētajam ieguldījumu veidam.

4.1.10. punkts Ja tā atšķiras no emitenta, vērtspapīru piedāvātāja un/vai personas, kas lūdz atļauju veikt tirdzniecību regulētā tirgū, identitāte un kontaktinformācija, tostarp juridiskās personas identifikators (“LEI”), ja piedāvātājs ir juridiska persona.

4.1.11. punkts a) Paziņojums par valsts tiesību aktiem vai noteikumiem par pārņemšanu, kas piemērojami emitentam, un par iespēju, ka tie varētu negatīvi ietekmēt šādu pārņemšanu; b) īss apraksts par akcionāru tiesībām un pienākumiem obligātas pārņemšanas piedāvājumā un/vai tiesībām iegādāties atlikušās akcijas un mazākumdalībnieku tiesībām pārdot savas akcijas attiecībā uz vērtspapīriem; c) sniedz ziņas par publiskiem emitenta akciju kapitāla pārņemšanas piedāvājumiem no trešo personu puses, kas izteikti pēdējā finanšu gada un kārtējā finanšu gada laikā. Jāuzrāda arī cena vai maiņas noteikumi šādos piedāvājumos, kā arī to rezultāti.

4.1.12. punkts Attiecīgā gadījumā iespējamā ietekme uz ieguldījumu, ja tiek veikts noregulējums saskaņā ar Direktīvu 2014/59/ES.

4.2. punkts Ja tiek emitētas akcijas ar garantijām, informācija, kas minēta 20. panta 2. punktā.

5. IEDAĻA INFORMĀCIJA PAR PIEDĀVĀJUMU/PIELAIDI TIRDZNIECĪBAI Šīs iedaļas mērķis ir izklāstīt konkrētu informāciju par vērtspapīru piedāvājumu, to izplatīšanas un piešķīruma plānu un norādīt to cenas. Turklāt tajā sniegta informācija par vērtspapīru izvietošanu, visiem parakstīšanas līgumiem un līgumiem, kas saistīti ar pielaidi tirdzniecībai. Tajā arī izklāstīta informācija par personām, kas pārdod vērtspapīrus un esošo akcionāru līdzdalības vērtības samazināšanos.

5.1. punkts Vērtspapīru publiskā piedāvājuma noteikumi Nosacījumi, piedāvājuma statistika, paredzamais grafiks un informācija par to, kā var pieteikties uz piedāvājumu.

5.1.1. punkts Izklāsta nosacījumus, kas attiecas uz piedāvājumu.

5.1.2. punkts Norāda emisijas/piedāvājuma kopapjomu, precizējot vērtspapīru skaitu, ko piedāvā pārdošanai, un vērtspapīru skaitu, uz ko piedāvā parakstīties; ja konkrēts apmērs nav noteikts, norāda maksimālo vērtspapīru daudzumu, kas tiks piedāvāti (ja pieejams), un aprakstu par kārtību un laikposmu, kādā tiks veikts publiskais piedāvājums, norādot tā konkrētu apjomu. Ja maksimālo vērtspapīru apmēru nevar uzrādīt prospektā, tajā precizē, ka vērtspapīru iegādes vai parakstīšanās piekrišanas var tikt atsauktas vismaz divas darbdienas pēc tam, kad ir iesniegts galīgais to vērtspapīru daudzums, kas tiks publiski piedāvāti.

5.1.3. punkts Norāda laikposmu, minot iespējamās izmaiņas, kurā piedāvājums būs spēkā, un izklāsta pieteikšanās procedūru.

5.1.4. punkts Norāda, kad un kādos apstākļos piedāvājumu drīkst atcelt vai apturēt, kā arī to, vai to var atcelt pēc tam, kad tirdzniecība jau ir sākusies.

5.1.5. punkts Sniedz aprakstu par visām iespējām samazināt parakstīšanos un par veidu, kādā pieteikumu iesniedzējiem tiks atmaksāta pārsnieguma summa.

5.1.6. punkts Sniedz sīkākas ziņas par minimālo un/vai maksimālo apjomu, uz ko var pieteikties (norādot vai nu vērtspapīru skaitu, vai arī kopējo summu, kas jāiegulda).

5.1.7. punkts Ja ieguldītājiem ir atļauts atsaukt savu pieteikumu uz piedāvājumu, tad norāda laikposmu, kurā to drīkst darīt.

5.1.8. punkts Norāda vērtspapīru apmaksas un piegādes metodi un laiku.

5.1.9. punkts Sīki izklāsta, kādā veidā un kurā datumā sabiedrība tiks iepazīstināta ar piedāvājuma rezultātiem.

5.1.10. punkts Izklāsta kārtību, kādā realizējamas pirmpirkuma tiesības, iespējas tirgot parakstīšanās tiesības, un noteikumus par nerealizētajām parakstīšanās tiesībām.

5.2. punkts Vērtspapīru izplatīšanas un piešķīruma plāns

5.2.1. punkts Uzskaita dažādās potenciālo ieguldītāju kategorijas, kam vērtspapīrus piedāvā. Ja piedāvājumu izsaka vienlaikus divu vai vairāku valstu tirgos un ja kādam no šiem tirgiem vērtspapīru laidiens ir vai tiek rezervēts, norāda šo laidienu.

5.2.2. punkts Ciktāl emitentam zināms, norāda to, vai uz piedāvājumu plāno pieteikties galvenie akcionāri vai emitenta vadības, uzraudzības vai pārvaldes struktūru locekļi, vai arī to, vai kāda persona plāno parakstīties vairāk nekā uz pieciem procentiem no piedāvājuma.

5.2.3. punkts Informācija, ko izpauž pirms piešķīruma: a) piedāvājuma sadalījums pa laidieniem, ieskaitot institucionāliem ieguldītājiem, privātajiem ieguldītājiem un emitenta darbiniekiem atvēlētos laidienus un visus citus laidienus; b) nosacījumi, ar kuriem drīkst izmantot atgūšanas tiesības, šādu tiesību maksimālo apjomu un iespējamās, atsevišķiem laidieniem piemērojamās minimālās procentu likmes. c) piešķīruma metode vai metodes, kas jāizmanto, ja ir pārsniegti laidieni, kas paredzēti privātajiem ieguldītājiem un emitenta darbiniekiem; d) ziņas par iespējamu iepriekš noteiktu preferenciālu režīmu, kas piešķirot piemērojams dažu kategoriju ieguldītājiem vai noteiktām interešu grupām (tostarp draugu un ģimenes programmas), kā arī norāda piedāvājuma daļu procentos, kas rezervēta šādam preferenciālam režīmam, un kritērijus iekļaušanai šādās kategorijās vai grupās; e) vai attieksme pret parakstiem vai pret piedāvājumiem parakstīties piešķīruma procesā var būt atkarīga no uzņēmuma, ar kura starpniecību vai no kura tie saņemti; f) vai pastāv minimālā mērķa summa individuālam piešķīrumam privātiem ieguldītājiem paredzētajā laidienā; g) nosacījumi piedāvājuma slēgšanai, kā arī agrākais iespējamais datums, kurā piedāvājumu var slēgt; h) ziņas par to, vai ir atļauta vairākkārtēja parakstīšanās, ja tā nav atļauta, tad norāda, kāda būs rīcība vairākkārtējas parakstīšanas gadījumā.

5.3. punkts Izklāsta, kā pieteikumu iesniedzējiem paziņos par piešķirto daudzumu, un norāda, vai tirdzniecība var sākties, pirms tas ir paziņots.

5.4. punkts Cenu noteikšana

5.4.1. punkts Norāda cenu, par kādu tiks piedāvāti vērtspapīri, un visu izdevumu un nodokļu summu, kas būs jāsedz parakstītājam vai pircējam.

5.4.2. punkts Ja cena nav zināma, tad saskaņā ar Regulas (ES) 2017/1129 17. pantu norāda vai nu: a) maksimālo cenu, ciktāl tā ir pieejama; b) vai vērtēšanas metodes un kritērijus, un/vai nosacījumus, saskaņā ar kuriem ir vai tiks noteikta galīgā piedāvājuma cena, un skaidrojumu par jebkurām izmantotajām vērtēšanas metodēm. Ja ne a) apakšpunktā, ne b) apakšpunktā minēto informāciju nevar nodrošināt vērtspapīru aprakstā, tajā precizē, ka vērtspapīru iegādes vai parakstīšanās piekrišanas var tikt atsauktas vismaz divas darbdienas pēc tam, kad ir iesniegta galīgā vērtspapīru piedāvājuma cena, kas tiks publiski piedāvāti.

5.4.3. punkts Izklāsta piedāvājuma cenas izpaušanas procedūru. Ja emitenta akciju kapitāla turētājiem ir pirmpirkuma tiesības un šīs tiesības ir ierobežotas vai atceltas, norāda, uz kāda pamata ir noteikta emisijas cena, ja akcijas tiek emitētas pret skaidro naudu, kā arī šāda ierobežojuma vai atcelšanas iemeslus un labuma guvējus no tās. Ja starp publiskā piedāvājuma cenu un cenu, ko pēdējā gada laikā pārvaldes, vadības vai uzraudzības struktūru locekļiem, augstākās vadības locekļiem vai viņu radiniekiem faktiski nācās samaksāt par darījumos iegūtiem vērtspapīriem vai par kādu viņiem bija tiesības tos iegādāties, tad iekļauj salīdzinājumu par sabiedrības ieguldījumu paredzētā publiskā piedāvājuma ietvaros un par šādu personu faktisko naudas ieguldījumu.

5.5. punkts Izvietošana un sākotnējā parakste

5.5.1. punkts Norāda kopējā piedāvājuma un atsevišķo piedāvājuma daļu koordinatora(-u) nosaukumu(-us) un adresi(-es), kā arī, ciktāl emitentam vai piedāvātājam zināms, vērtspapīru izvietotāju nosaukumus un adreses dažādajās valstīs, uz kurām attiecas piedāvājums.

5.5.2. punkts Norāda katrā valstī pilnvaroto maksātāju un pilnvaroto depozitāriju nosaukumus un adreses.

5.5.3. punkts Norāda to juridisko personu nosaukumus un adreses, kas piekritušas sākotnēji parakstīt visu emisiju, nopērkot vērtspapīrus, kā arī to juridisko personu nosaukumus un adreses, kas piekritušas izvietot vērtspapīrus, tos nenopērkot, vai kas apņēmušās pārdot pēc iespējas vairāk uzņēmuma vērtspapīru. Norāda noslēgto līgumu būtiskākos aspektus, ieskaitot kvotas. Ja sākotnējā parakste neaptver visu emisiju, norāda neaptverto daļu. Norāda emisijas sākotnējās parakstes komisijas maksas un izvietošanas komisijas maksas kopējo summu.

5.5.4. punkts Norāda laiku, kad emisijas sākotnējās parakstes līgums ir vai tiks noslēgts.

5.6. punkts Pielaide tirdzniecībai un tirdzniecības nosacījumi

5.6.1. punkts Norāda, vai par piedāvājamiem vērtspapīriem ir vai tiks iesniegts pieprasījums par pielaidi tirdzniecībai MVU izaugsmes tirgū vai daudzpusējā tirdzniecības sistēmā, lai tos izplatītu MVU izaugsmes tirgū vai daudzpusējā tirdzniecības sistēmā, norādot šos attiecīgos tirgus. Šis apstāklis jāizklāsta, neradot iespaidu, ka pielaide tirdzniecībai noteikti tiks apstiprināta. Norāda visdrīzāko iespējamo termiņu (ja tas ir zināms), kad vērtspapīrus atļaus tirgot.

5.6.2. punkts Visi MVU izaugsmes tirgi vai daudzpusējās tirdzniecības sistēmas, kurās, cik emitentam zināms, jau ir iekļauti tirgū tās pašas kategorijas vērtspapīri, kurus plānots piedāvāt vai iekļaut tirgū.

5.6.3. punkts Ja vienlaikus vai gandrīz vienlaikus ar to vērtspapīru izveidi, kurus vēlas laist MVU izaugsmes tirgū vai daudzpusējā tirdzniecības sistēmā vai kurus piedāvā publiski, notiek privāta parakstīšanās uz tās pašas kategorijas vērtspapīriem vai to izvietošana vai ja tiek izveidoti citas kategorijas vērtspapīri publiskai vai privātai izvietošanai, tad sniedz sīkākas ziņas par šādu darījumu veidu un par attiecīgo vērtspapīru skaitu un raksturlielumiem.

5.6.4. punkts Ja ir iegūta atļauja tirdzniecībai MVU izaugsmes tirgū vai daudzpusējā tirdzniecības sistēmā, sniedz sīkākas ziņas par juridiskām personām, kuras ir stingri apņēmušās rīkoties starpnieku statusā otrreizējā tirgū un kuras nodrošina likvīdus līdzekļus no starpības starp pirkšanas cenu un piedāvājumu cenu, kā arī izklāsta šīs apņemšanās galvenos nosacījumus.

5.6.5. punkts Sīkākas ziņas par stabilizāciju saskaņā ar 5.6.5.1. līdz 5.6.5.6. punktu, ja ir iegūta atļauja tirgoties MVU izaugsmes tirgū vai daudzpusējā tirdzniecības sistēmā, ja emitents vai akcionārs, kas savas akcijas pārdod, ir piešķīris iedalīšanas pārsnieguma iespēju vai ir citādi ierosināts, ka var veikt cenu stabilizēšanas darbības saistībā ar piedāvājumu:

5.6.5.1. punkts Fakts, ka var notikt stabilizācija, bet nav garantēts, ka stabilizācija notiks un ka to jebkurā brīdī var pārtraukt.

5.6.5.2. punkts Fakts, ka stabilizācijas darījumu mērķis ir atbalstīt attiecīgo vērtspapīru tirgus cenu stabilizācijas posma laikā.

5.6.5.3. punkts Tā laikposma sākums un beigas, kurā var notikt stabilizācija.

5.6.5.4. punkts Par stabilizāciju katrā attiecīgā jurisdikcijā atbildīgā vadītāja identitāte, izņemot, ja publicēšanas laikā tā nav zināma.

5.6.5.5. punkts Fakts, ka stabilizācijas darījumu rezultātā var tikt noteikta augstāka tirgus cena, nekā tas varētu būt citā gadījumā; kā arī

5.6.5.6. punkts Vieta, kur var tikt veikta stabilizācija, tai skaitā attiecīgā gadījumā tirdzniecības vietas(-u) nosaukums.

5.6.6. punkts Iedalīšanas pārsnieguma (“green shoe”) iespēja Ja vērtspapīrus ir atļauts tirgot MVU izaugsmes tirgū vai daudzpusējā tirdzniecības sistēmā: a) informācija par to, vai pastāv un kādā apjomā ir iespējama iedalīšanas pārsnieguma (“green shoe”) iespēja; b) sniedz ziņas par to, vai pastāv iedalīšanas pārsnieguma (“green shoe”) iespējas pastāvēšanas periods; kā arī c) nosacījumi par pārsnieguma vai “green shoe” opcijas izmantošanu.

5.7. punkts Akcionāri, kas pārdod savas akcijas

5.7.1. punkts Norāda tās fiziskās vai juridiskās personas vārdu, uzvārdu/nosaukumu un darbavietas adresi, kas piedāvā pārdot vērtspapīrus; norāda, kāda veida amatus šādi pārdevēji ir ieņēmuši emitentā, kādā no tās priekšgājējiem vai saistītās sabiedrībās, vai cita veida būtiskus sakarus ar tiem pēdējo trīs gadu laikā.

5.7.2. punkts Norāda katra vērtspapīru turētāja, kas savus vērtspapīrus vēlas pārdot, piedāvāto vērtspapīru skaitu un kategoriju.

5.7.3. punkts Attiecībā uz vienošanos par vērtspapīru bloķēšanu, sniedz ziņas par: a) iesaistītajām personām; b) vienošanās saturu un izņēmumiem; c) norāda akciju bloķēšanas termiņa ilgumu.

5.8. punkts Līdzdalības vērtības samazināšanās

5.8.1. punkts Salīdzinājums starp dalību akciju kapitālā un balsstiesībām attiecībā uz esošajiem akcionāriem pirms un pēc kapitāla palielinājuma, kas radies no publiskā piedāvājuma, pieņemot, ka esošie akcionāri neparakstās uz jaunām akcijām.

5.8.2. punkts Ja esošo akcionāru akciju daļa tiks samazināta, neatkarīgi no tā, vai tie parakstās uz savām tiesībām, jo daļa no attiecīgo akciju emisijas ir rezervēta tikai konkrētiem ieguldītājiem (piemēram, institucionālais izvietojums, kas apvienots ar piedāvājumu akcionāriem), būtu jānorāda arī uz struktūras izmaiņām, kurām tiks pakļauti esošie akcionāri, pamatojoties uz to, ka tie patiešām izmanto savas tiesības (papildus 5.8.1. punktā izklāstītajai situācijai, kurā šādas tiesības netiek izmantotas).

6. IEDAĻA INFORMĀCIJA PAR PAMATĀ ESOŠAJĀM AKCIJĀM (ATTIECĪGĀ GADĪJUMĀ)

6.1. punkts Ja piemērojams, 18. pielikumā minēto informāciju.

7. IEDAĻA INFORMĀCIJA PAR PIEKRIŠANU (ATTIECĪGĀ GADĪJUMĀ)